TWPC ส่งอาหารสำเร็จรูปรุกตลาดตปท. หวังดันรายได้โตแกร่ง
TWPC ส่งอาหารสำเร็จรูปพร้อมปรุง 5 เมนูใหม่รุกตลาดตปท. โดยเฉพาะทวีปอเมริกา-ยุโรป หวังดันรายได้โตแกร่ง
31 พ.ค. 2560

นายโฮ เรน ฮวา ประธานเจ้าหน้าที่บริหารและกรรมการ บริษัท ไทยวา จำกัด (มหาชน) หรือ TWPC เปิดเผยว่า บริษัทได้เปิดตัวไลน์สินค้าใหม่ภายใต้แบรนด์ มังกรคู่ เอเชียน อินสไปร์ (Double Dragon Asian Inspired Noodle Kit : DD Asian Inspired) ซึ่งเป็นอาหารสำเร็จรูปพร้อมปรุง (Ready-to-cook) จำนวน 5 เมนู ประกอบไปด้วย วุ้นเส้นอบซอสพร้อมปรุง , ก๋วยเตี๋ยวผัดไทยพร้อมปรุง , ก๋วยเตี๋ยวผัดกระเพราพร้อมปรุง , ก๋วยเตี๋ยวผัดแกงเขียวหวาน และก๋วยเตี๋ยวต้มยำพร้อมปรุง  โดยจะวางขายทั้งในประเทศและส่งออกไปยังต่างประเทศเป็นหลัก เนื่องมาจากบริษัทเล็งเห็นว่าอาหารในกลุ่ม Ready-to-cook เริ่มมีการเติบโตขึ้นอย่างต่อเนื่องในตลาดโลกโดยเฉพาะในทวีปอเมริกาและยุโรป
“เรามีแผนกลยุทธ์ในการเจาะตลาดใหม่เพื่อขยายฐานลูกค้าในทวีปอเมริกาและยุโรป เนื่องจากตลาดมีการขยายตัวอย่างต่อเนื่องสอดคล้องกับความต้องการของผู้บริโภคที่ต้องการความสะดวก ประหยัดเวลา รวมถึงอาหารที่ดีต่อสุขภาพ โดยเฉพาะอาหารรสชาติแบบเอเชียซึ่งกำลังเป็นที่นิยม อีกทั้งในปัจจุบัน DD Asian Inspired เป็นแบรนด์เดียวในตลาดที่มีเชฟกะทะเหล็กชื่อดังการันตีความอร่อย ทำให้คาดว่าผลิตภัณฑ์ใหม่นี้จะได้การตอบรับที่ดี และเชื่อมั่นว่าจะเป็นอีกปัจจัยหนึ่งที่ช่วยสนับสนุนรายได้ของ TWPC ให้เติบโตในอนาคตต่อไปอย่างแข็งแกร่ง” นายโฮ เรน ฮวา กล่าว